نــــــــــــــادیاری

ئاخۆ ئێستا بەڕێبواری لەكام ڕێی سەخت و باریكی

لەموچەی كوێ یە میوانی، لەكام ئەشكەوتی تاریكی

یاخۆ ئێستا بە ماندویی لەكام هەورازو هەڵدێری

لەسەركام ڕووبارو كانی پەنای كام بەردو تاوێری

بەرەو كوێ وێڵ و ئاوارەی لە چ هاوڕێ یەك ئەپرسی

شادو ئاسودە ڕێ ئەگری یا لەچاوی بەد ئەترسی

لەكوێ لێیان بەجێ‌ ماوی گوێ‌ نادەیتە بەرزو نەوی

یاڕێگای دورت لە پێشە و لەبەر پێتا ئەكشێ‌ زەوی

لەجۆگەو بەر قوڵاغەی كوێ‌ كڵاش و گۆرەویەكەت تەڕ بوون

لەكوێ‌ لەگەڵ هاوڕێیانت لەپڕدەستەو یەخەی شەڕبوون

لەسەر كام تاتی بەرد خەوتووی لەكام سەنگەردا بێ‌ داری

بەدژوێنی بەلاوازی بە نەخۆشی و برینداری

ماندووی حەساوەی گەرماتە یاتوشی نۆبەتاو لەرزی

بۆڕوانین بەدووربینەوە بەرەو كوێ ئەچیتەبەرزی

لەسەر كام لوتكەی بڵندی لەژێر سێبەری چ دارێك

پێنوسەكەت بەدەستەوە و تۆمار ئەكەی یادگارێك

هەودای خەیاڵا ئەهۆنیەوە یاتوڕە و بێ‌ وزەو پەستی

كەسو كارت ئاوارەن و بۆیان پەرۆش و دەربەستی

گوڵی چڵی كوێ‌ بۆن ئەكەی لەڕەزی كوێ‌ میوە ئەخۆی

بەرەوماڵ ئەگەڕێیتەوە یا بەرەو جێی مەبەست ئەڕۆی

بەستە بۆ هاوڕێیان ئەڵێ ی یاگوێ لە گۆرانی ئەگری

پڕ بەدەمت پێ‌ ئەكەنی یا پڕ بەدەروونت ئەگری

سەرنجی كێ‌ ڕائەكێشی كام دۆستە ئەكەی بەهاوڕێ‌

كێ‌ سەرنجتی ڕاكێشاوە و لەكێ‌ ئەدەیتەوە ئاوڕێ

كۆبونەوەی كام لیژنەیەو ڕووی پرسیارەكان لەكێ‌ یە

بڕیاردانی بەكۆمەڵە یا گفتو گۆو كێ‌ بە كێ‌ یە

لەپرسەی كێدا دانیشتووی لەكام بنكە چا لێ ئەنێی

لەسەر گۆڕی كام شەهیدەی بۆ شێلانی پێ‌ ی لێ ئەنێی

لە كوێ‌ سوتووی پەڕۆ كۆنێك ئەخیتە سەر زامی گەرم

كە ناشێ‌ تۆ بیدركێنی و منیش ناشێ‌ پەی پێ‌ بەرم

لاشەی كام هاوڕێ یە بەكوڵا ئەگوێزیتەوە بۆ گڵا كۆ

یاخۆ چ هاوڕێ یەكی تر بەكۆڵیەوە لاشەكەی تۆ

\*\*\*

ئێستا منیش بەیادی تۆ ئەژیم ئازاد لە زیندانا

ورەم بەرزەوگڵی گۆڕم لە سەر تەرمی بەزین دانا

شەماڵی سروەی هەناسەت دێ‌ بەسەرم دەكاتەوە

گوڵی خونچەی خەیاڵی تۆ دەوروبەرم دەكاتەوە

بەسەریا شەونمی فێنك بەئاستەم دائەبارێنێ

وەنەوزی خەو لە ئەندامانی خەستەمدا ئەتارێنێ

لەگەڵیا شەونخونیمەو شەوان تادرەنگ خەوم نایە

لەوێوە زەنگی كاروانت بۆتەنیایی شەوم(نای)ە

لە زۆزانەوە دێ‌ بۆیە ئاسۆی ئومێدم ڕۆشنە

دەسا بابێ‌ لەلای تۆوە بزەی شیرین سروەی شنە

لە ئاسمان گەشەی ڕووی گەشت ئەنوێنن مانگ وئەستێرە

بەخۆراكی هەواڵی خۆش دەروونی هەموو كەس تێرە

بەتیشكی خۆر هەڵگەڕاوە چڵی لاولاوی ڕوانینت

لە زەردەی گزنگ بەدی ئەكەم زەردەخەنەی پێ كەنینت

لە هەورە بروسكەدا گوللەی ئاگرداری بەرەی جەنگە

لە من دیارەو ڕەتێنەری سامی ڕەشی شەوە زەنگە

بەڕۆژیش تاكو شەو دادێ‌و جارێكی تر خەڵك ئەنوێ‌

منیش ئەستێرەكەی یادت دێتەوە ژوانم سەر لە نوێ‌

لە گەڵ زیندانیانا ئەڵێم بێ‌ دەنگ نەبی ئەی(بڕنەو)ە

ئەو دەستەی بەتۆوە نەبێ‌ بە كەلەپچە ئەیبڕینەوە

ئه‌حمه‌د مه‌ولود

سجن الاحكام الخاصه‌

2/9/1977